বাবা! ভিতরটা কী ঘুটঘুটে অন্ধকার! দরজার দুপাশের দেওয়াল হাতড়ে আলোর সুইচটা পেল সে। সেটা টিপতেই নরম আলোয় ভরে গেল ঘরটা। যাক বাবা! বাল্বটা কাজ করছে তাহলে। চারিদিকে তাকিয়ে দেখল সে। প্রচুর বই রয়েছে সারা ঘরের তাক জুড়ে আর রয়েছে কয়েকটা বড় বড় ট্রাঙ্ক। ওগুলোতে মনে হয় জামাকাপড়, বাসন ইত্যাদি রাখা আছে। বইগুলোকে ঘেঁটে দেখতে লাগল অয়ন। নাহ, ওর পড়ার মতন কিছুই নেই, সব বড়দের বই। হঠাৎ একটা জিনিস দেখতে পেল সে। না, তেমন সাঙ্ঘাতিক কিছু নয়। একটা খাতা। একটা ট্রাঙ্কের তলা থেকে খাতাটার একটা কোনা বেরিয়ে থাকতে দেখা যাচ্ছে। কৌতুহল বশত সেটাকে টেনে হিঁচড়ে বার করতে চেষ্টা করতে লাগল অয়ন। ট্রাঙ্কটা বেজায় ভারী সেটাকে নড়ানো ওর সাধ্যি নেই কিন্তু খাতাটার কোনাটা ধরে টানতে আস্তে আস্তে সেটা পুরোটাই বেরিয়ে এল। খাতাটা খুলে দেখল অয়ন, কারণ মলাটটা ঘসা লেগে ছিঁড়ে গেছে। প্রথম পাতাটা খুলেই ভারি মজা পেল সে। গোটা গোটা অক্ষরে লেখা রয়ে ‘অনিকেত মজুমদার, ক্লাস সিক্স’। তার মানে এটা বাবার খাতা ছিল! কেমন একটা অদ্ভুত লাগছিল অয়নের, বাবা মা যে কোনদিন ছোট ছিল সেটা ভাবতেই কেমন লাগে! মারটা তাও ভাবা যায় কিন্তু বাবা? একেবারেই না! অয়নের বাবা ভীষণ রাশভারী আর গম্ভীর, সব সময় ভয়ে তটস্থ হয়ে থাকে অয়ন!